ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՈՒ ՇՐՋԱԿԱ ՄԻՋԱՎԱՅՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ
1. Ընթացիկ իրավիճակը և իրավական ակտի ընդունման անհրաժեշտությունը

ՄԱԿ-ի «Կենսաբանական բազմազանության մասին» կոնվենցիայի քարտուղարության ներկայացուցիչ Նադեր Իբրահիմից ստացվել է գրություն (կցվում է), որով տեղեկացվում է, որ «International Institute for Sustainable Development» (IISD) կազմակերպության կողմից հրատարակվող «Earth Negotiations Bulletin» (ENB) նախաձեռնությունը, որը երկար տարիներ իրականացնում է Կոնվենցիայի Կողմերի համաժողովների և այլ միջազգային բնապահպանական բանակցությունների մասնագիտական լուսաբանումը, ներկայացրել է Կողմերի 17-րդ համաժողովի (COP17), ներառյալ Բարձր մակարդակի հատվածի (HLS) և առաջնորդների գագաթաժողովի միջոցառումների լուսաբանման ծախսերի նախահաշիվը՝ 120 833 ԱՄՆ դոլարի չափով։ Գրությամբ նշվում է նաև, որ միջազգային ընդունված պրակտիկայի համաձայն՝ ENB-ի կողմից համաժողովների լուսաբանման ծախսերը, որպես կանոն, հոգում է հյուրընկալող երկիրը, և առաջարկվում է քննարկել նշված նախաձեռնության ֆինանսավորման հնարավորությունը։ 

ENB-ը հանդիսանում է International Institute for Sustainable Development (IISD)-ի անկախ հաշվետվական ծառայությունը, որը 1992 թվականից ապահովում է ՄԱԿ-ի բնապահպանական և կայուն զարգացման ոլորտի բազմակողմ բանակցությունների մասնագիտական և անաչառ լուսաբանումը։ ENB-ի հրապարակումները լայնորեն օգտագործվում են ՄԱԿ-ի անդամ պետությունների պատվիրակությունների, միջազգային կազմակերպությունների, գիտական հանրույթի և այլ շահագրգիռ կողմերի կողմից՝ որպես բանակցությունների պաշտոնական ընթացքի առավել ամբողջական և վստահելի անկախ աղբյուր։ ENB-ի պաշտոնական տեղեկատվության համաձայն՝ համաժողովների լուսաբանումն իրականացվում է ընտրովի հիմունքներով, իսկ առանձին միջոցառումների, այդ թվում՝ Կողմերի համաժողովների (COP) լուսաբանումն ապահովվում է համապատասխան ֆինանսավորման և պայմանագրային համագործակցության շրջանակներում։ 
ENB-ն ավելի քան երեք տասնամյակ ապահովում է Կենսաբանական բազմազանության մասին կոնվենցիայի Կողմերի համաժողովների անկախ և մասնագիտական լուսաբանումը։ 
Ծառայությունները ներառում են համաժողովի ամենօրյա հաշվետվությունների պատրաստում և հրապարակում, բարձր մակարդակի միջոցառումների լուսաբանում, համաժողովի ավարտից հետո ամփոփիչ վերլուծական հաշվետվության ներկայացում, ինչպես նաև այդ աշխատանքների իրականացման համար անհրաժեշտ մասնագիտական թիմի աշխատանքի, ճանապարհածախսի, կեցության, տեղեկատվության մշակման և տարածման, ինչպես նաև վարչական ծախսերի ֆինանսավորում։ Նման ֆինանսավորման մեխանիզմը հանդիսանում է միջազգային ընդունված պրակտիկա և կիրառվում է նաև այլ միջազգային բնապահպանական գործընթացների շրջանակներում։  

Համաձայն կից ներկայացված տեղեկատվության՝ տրամադրվելիք ծառայությունների ընդհանուր արժեքը կազմում է 120 833 ԱՄՆ դոլար։ 

Լուսաբանումը ներառում է՝

· ENB-ի ամենօրյա հաշվետվությունների պատրաստում և հրապարակում, 

· համաժողովի ամենօրյա առցանց լուսաբանում՝ լուսանկարներով, 

· համաժողովի ավարտից հետո ամփոփիչ հաշվետվության և վերլուծական նյութի հրապարակում, 

· IISD-ի SDG Knowledge Hub հարթակում առանձնացված հոդվածի հրապարակում, 

· միջոցառման ներառումը SDG Knowledge Hub-ի միջոցառումների օրացույցում։ 

Նախահաշիվը ներառում է ENB-ի նյութերի պատրաստման և հրապարակման համար անհրաժեշտ անձնակազմի և մասնագետների աշխատանքի վարձատրությունը, ինչպես նաև հաղորդակցության, տեղեկատվության տարածման, գործառնական և վարչական ծախսերը։ Այն ներառում է նաև տեղում աշխատող թիմի ճանապարհածախսը, կեցության և օրապահիկի (DSA) ծախսերը։
Նկատի առնելով, որ ENB-ի կողմից համաժողովի լուսաբանման ծառայությունների ձեռքբերումը ավանդաբար իրականացվում է հյուրընկալ երկրի, կոնվենցիայի գործընկերների կամ միջազգային դոնորների աջակցությամբ
 և համապատասխանում է ձևավորված միջազգային պրակտիկային խնդրում եմ դիտարկել ENB-ին ֆինանսավորելու հնարավորությունը։ 

Վերջինիս ներգրավումը COP 17 աշխատանքներին կնպաստի համաժողովի բանակցությունների ընթացքի, արդյունքների և բարձր մակարդակի միջոցառումների անկախ, մասնագիտական և միջազգային լայն հասանելիությամբ փաստագրմանը։
Հիմք ընդունելով ՀՀ կառավարության 2017 թվականի մայիսի 4-ի N 526-Ն որոշման 1-ին կետով հաստատված՝ գնումների գործընթացի կազմակերպման կարգի 23-րդ կետի 4-րդ ենթակետով նախատեսված ցանկի 44-րդ կետը, Կառավարության 2025 թվականի օգոստոսի 21-ի N 1187-Ա որոշմամբ (կցվում է) թույլատրվել է շրջակա միջավայրի նախարարությանը 2026 թվականին Հայաստանի Հանրապետությունում կայանալիք Միավորված ազգերի կազմակերպության Կենսաբազմազանության մասին կոնվենցիայի կողմերի 17-րդ համաժողովի (COP-17) կազմակերպման և անցկացման մասնագիտացված ծառայության ձեռքբերումն իրականացնել մեկ անձից գնման ձևով: Որոշման նախագծով պահանջվող գումարը ներառված է Կառավարության 2025 թվականի օգոստոսի 21-ի N 1187-Ա որոշմամբ տրամադրված թույլտվության ծախսերում։
2. Առաջարկվող կարգավորման բնույթը
Առաջարկվում է՝ 2026 թվականի պետական բյուջեի «1071. Շրջակա միջավայրի ոլորտում պետական քաղաքականության մշակում, ծրագրերի համակարգում և մոնիտորինգ» ծրագրի «11005. Կենսաբազմազանության մասին կոնվենցիայի կողմերի 17-րդ համաժողովի (COP17) կազմակերպում և անցկացում» միջոցառմանը կազմակերպման համար շրջակա միջավայրի նախարարությանը կառավարության պահուստային ֆոնդից հատկացնել 44.5 մլն դրամ։ Հաշվարկը կատարված է ՀՀ կենտրոնական բանկի կողմից 2026 թվականի հուլիսի 3-ի սահմանած դոլարի միջին փոխարժեքով (368.2)։
3. Ակնկալվող արդյունքը

«Կենսաբանական բազմազանության մասին» կոնվենցիայի կողմերի 17-րդ համաժողովի (COP 17) հետ կապված միջոցառման պատշաճ կազմակերպում։

4. Նախագծի մշակման գործընթացում ներգրավված ինստիտուտները և անձինք

Շրջակա միջավայրի նախարարություն։

5. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին
Սույն որոշման նախագծի ընդունմամբ պետական բյուջեում ծախսերի կամ եկամուտների փոփոխություններ նախատեսված չեն:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ

Ներկայացված նախագիծը բխում է՝ Կառավարության 2021-2026թթ. ծրագրի 4.10 բաժնի՝ «շրջակա միջավայրի կառավարման ոլորտում գործող միջազգային կառույցների հետ շարունակական համագործակցությունը, նոր նախաձեռնություններին մասնակցությունը,» ուղղությունից։
� Օրինակ՝ CBD COP13-ի դեպքում ENB-ի պաշտոնական էջում նշվում է, որ համաժողովի լուսաբանման ֆինանսավորումն ապահովվել է Մեքսիկայի կառավարության, Եվրոպական միության և Ֆինլանդիայի շրջակա միջավայրի նախարարության կողմից։





